Kaapstad-man se angsnag ná hy taxidiens gebruik | Maroela Media
Women on Wheels berig die voorval het omstreeks 01:00 plaasgevind. Op versoek van die familie kan Maroela Media nie die man se naam bekend maak nie.
Die man het glo 'n kroeg in Kloofstraat verlaat en een van die talle ongemerkte taxi's buite die kroeg gebruik. Hy het die bestuurder sy adres gegee en hulle het op 'n prys ooreengekom.
Die bestuurder het ongeveer 500 meter verder egter in 'n systraat ingedraai en twee mans het weerskante van die man in die motor gespring. Hulle het die man se geld en foon geëis. Die man het net genoeg geld by hom gehad om die taxibestuurder te betaal, maar het die kontant, sy bankkaart en sy foon aan hulle oorhandig.
Die rowers het daarna uit die stad gery op die N1. Die man het glo kalm gebly, sy bankkaart se PIN-nommer vir hulle gegee en deurentyd gevra of hulle hom sal aflaai. By die afrit na Canal Walk het die rowers gestop en die man uit die motor gelaat voordat hulle weggejaag het.
Die man het in die rigting van Kaapstad begin stap en desperaat probeer om een van die verbygaande motors te stop uit vrees dat die rowers moontlik sou terugkom. Terwyl hy tevergeefs probeer het om een van die motoriste se aandag te trek, is hy deur 'n motor raakgery. Die bestuurder het weggejaag en hom bloot langs die pad gelos.
Beide sy bene is gebreek en hy het kort-kort sy bewussyn verloor. Ongeveer 'n uur later het polisiebeamptes op patrollie op hom afgekom.
Die man is tans in die waakeenheid van die hospitaal nadat dokters sy bene moes opereer. Volgens sy familie het hy geen kopbeserings of orgaanskade opgedoen nie, maar lê daar nog 'n lang herstelpad vir hom voor. Die familie verwag egter dat hy ten volle sal herstel.
Goeie genade. Is dit nou die nuutste. "Taxis" wat buite kuierplekke wag vir slagoffers. Wat sal die gemors nog uitdink?
My verbasing is dat iemand dit waag om daarvan gebruik te maak.
Ja Dave, wragtig. ?????
Ek was onlangs in die Kaap. Glo my, hulle is glad nie so vriendelik en hulpvaardig nie. Eerder arrogant.